als_Latn dik_Latn sag_Latn
Suela Topi
Temat Kryesore
- Opozita kërkoi që në draftin final të përfshihej çështja “Doshi” dhe emri i Metës si i akuzuari kryesor
- Eurodeputetja bën apel për mospërfshirjen e kandidatëve të inkriminuar, në zgjedhjet e 21 qershorit
Dështon miratimi i një rezolute të përbashkët të Komitetit Ndërparlamentar të Stabilizim/ Asociimit midis Shqipërisë dhe Bashkimit Evropian, i cili zhvilloi punimet dyditore në kryeqytet. Demokratët janë përplasur sërish me eurodeputetët, pas kërkesës së tyre për të përfshirë në draftin final akuzat e deputeti Tom Doshi, duke adresuar konkretisht emrin e kryeparlamentarit Ilir Meta si i akuzuari kryuesor. Mësohet se edhe gjatë takimit me dyer të mbyllura, ku u përcaktuan dhe konkluzionet finale të këtij takimi mes parlamentarëve shqiptarë dhe atyre evropianë, opozitarët kanë qenë sërish të ashpër në përplasjet e tyre me eurodeputeten rumune, Monica Macovei, e cila bashkëdrejtoi tryezën me socialistin Taulant Balla. Në fund të këtij takimi, dy bashkëkryetarët, në një deklaratë të përbashkët vunë theksin tek mbështetja e PE-së për procesin e integrimit të Shqipërisë, zbatimi i marrëveshjes së 24 dhjetorit dhe progresi në kuadër të 5 prioriteteve të caktuara nga Bashkimi Evropian.
Komiteti ndërparlamentar
Dita e dytë e takimit të tetë të Komitetit Ndërparlamentar është zhvilluar sërish me debate të ashpra, ndërsa deputetët e PD-së e vunë theksin tek çështja e dekriminalizimit. Deputeti Kastriot Islami, duke theksuar fort se në parlament ka deputetë me precedentë penalë, pohoi se duhet fillimisht një zgjidhje për këtë situatë. Ai solli si raste konkrete emrat e deputetëve Tom Doshi dhe Mark Frroku. Në përgjigje të këtij shqetësimi, eurodeputetja Macovei theksoi se inkurajon partitë politike që mos futin në listat e kandidatëve për zgjedhjet e 21 qershorit, njerëz të inkriminuar. “Dua të theksoj qartë se ne inkurajojmë gjithë partitë në Shqipëri që të mos futin në listat për zgjedhjet e qershorit, njerëz me rekorde kriminale”, - deklaroi ajo. Por opozitarët këmbëngulën se zgjidhja duhet të nisë që tani. “Jam dakord me atë që ju thatë për të ardhmen, por problemi është situata aktuale, ndaj ngrita pyetjen se si mund të miratojmë ligje me këtë mazhorancë”, - tha Islami. Këto shqetësime të opozitës janë theksuar fort dhe në diskutimet me dyer të mbyllura ku demokratët kanë kërkuar që në draftin e përbashkët, në pikën që parashikon rekomandimet për hetimet e hapura, pas akuzave të Doshit të vendoset emri i Ilir Metës si i akuzuari prej tij. “Shumica nuk ishte dakord që të vendosej emri i kryetarit të kuvendit, por të vendosej emri përgjithësues i Kuvendit. Kjo është e padrejtë. Ç’lidhje kanë 140 deputetë?”, - deklaroi deputeti i PD-së, Aldo Bumçi, për mediat.
Demokratët kanë kërkuar gjithashtu që në deklaratë të përfshiheshin dhe personat e shkarkuar nga puna apo letra e Komisionit Evropian drejtuar mazhorancës, për reformën në drejtësi. Çka nuk është pranuar nga eurodeputetët dhe mazhoranca. Në mbyllje të këtij takimi eurodeputetja Macovei theksoi fort se Parlamenti Evropian mbështet plotësisht procesin e integrimit të Shqipërisë në BE. Çka është theksuar dhe në deklaratën e përbashkët të dy bashkëkryetarëve ku si pikë e parë ishte mbështetja e reformave të ndërmarra nga Shqipëria. “Një pikë tjetër e rëndësishme ka të bëjë me mbështetjen e marrëveshjes së dhjetorit të vitit që shkoi. Presim të ndërmerren hapa që angazhimet e përbashkëta mes partive politike të bëhen realitet”, - tha Macovei. Në pikën e tretë të deklaratës së përbashkët thuhet se: “Ne vërejmë progres dhe nxisim zbatimin e 5 prioriteteve, veçanërisht në luftën kundër korrupsionit, krimit të organizuar, reformimit të administratës publike dhe plotësimit të të drejtave të njeriut. Përmbushja e të gjitha prioriteteve do jetë thelbësore edhe për hapjen e negociatave për anëtarësim”.
E pyetur nëse kuvendi është vonë në procesin e dekriminalizimit, Macovei ritheksoi se: “Ne u kemi bërë thirrje partive që mos futin në listën e zgjedhjeve të ardhshme, kandidatë me precedentë kriminalë. Dhe e dyta, ne bëjmë thirrje për hetim të pavarur dhe të paanshëm për akuzat e ngritura. Po ashtu është e rëndësishme që t’ju drejtohemi të gjitha palëve me një mesazh: hetimet janë në vijimësi, akuzat janë duke u shqyrtuar, nuk ka ende një përfundim. Është e rëndësishme ta kuptojmë këtë sepse nesër mund të ketë akuza për palën tjetër, ndaj duhet të mësohemi të respektojmë këto parime”.
Balla: Hapja e bisedimeve për anëtarësimin brenda vitit. Bumçi: S’ka shpresë
Hapja e negociatave për anëtarësimin e Shqipërisë në Bashkimin Evropian sjell qëndrime të ndryshme mes demokratëve dhe socialistëve. Deputeti i PS-së, Taulant Balla u shpreh dje se: “Unë shpresoj që ecuria e mirë e procesit të reformave të marrë vlerësimin e radhës, pse jo në vjeshtë apo brenda këtij viti, me hapjen e procesit të bisedimeve për anëtarësim”. Por për demokratin Aldo Bumçi në më shumë se një vit, nga marrja e statusit të vendit kandidat, nuk ka ende asnjë shpresë për hapjen e negociatave. “Ky është një lajm shqetësues, ky është një lajm shumë i keq. Të gjithë presim që Shqipëria të avanconte, si gjithë vendet e rajonit, të cilat brenda vitit të parë, pas marrjes së statusit kandidat, kanë hapur negociatat”, - tha ai. Në një kohë që eurodeputetja rumune Monica Macovei deklaroi se anëtarësimi është mëse i mundur nëse përmbushen kërkesat. “Mund të duhen 3 apo 5 vjet, por duhet të shikohen faktet. Për 5 vjet askush nuk e di, bota ndryshon çdo vit. Sa i përket deklaratave të Junker se nuk do të ketë anëtarësime për 5 vjet, ai i është referuar ditës së pranimit por ne mund të përfundojmë negociatat dhe në fund mund të shikohet çfarë mund të bëhet”, - tha ajo.
Replikat dje në Komitetin Ndërparlamentar
Eduard Shalsi:
Kolegët e opozitës më bindën se nuk e paskan me ne si mazhorancë, por dhe me europarlamentarët kur nuk komandojnë dot as kohëzgjatjen e bisedës së tyre.
Kastriot Islami:
Situata në parlament është problematike. Siç e dini, opozita bojkotoi parlamentin për 6 muaj dhe rezultati i këtij bojkoti ishte rezoluta për dekriminalizimin. Në parlament ka njerëz me rekorde kriminale. Kam 25 vjet në parlament dhe është hera e parë që unë kam frikë të flas në parlament se mund të kërcënohem. Ndaj duhet pastrimi i këtij parlamenti, nga të dyja palët se unë kam qenë në PS dhe kam shumë miq atje...duhet të pastrohet parlamenti nga të dyja palët.
Monica Macovei:
Dua të theksoj qartë se ne inkurajojmë gjithë partitë në Shqipëri që të mos futin në listat për zgjedhjet e qershorit, njerëz me rekorde kriminale. Ne duam të bëjmë gjëra dhe së dyti është mirë që njerëzit të informohen për kandidatët, kush janë. Mos flasim për të marrë pushtet për veten por për t’u shërbyer njerëzve.
Fatmir Mediu:
Ju thoni që situata të qëndrojë kështu tani dhe të nisim nga zgjedhjet vendore?
Monica Macovei:
Nuk po them këtë, por jemi në mars dhe zgjedhjet janë në qershor.
Fatmir Mediu:
Nuk po e kuptoj çfarë po thoni.
Monica Macovei:
Po e përsëris. Askush s’e pranon këtë situatë. Është mars dhe përgatitja e listave për qershorin ka nisur nga partitë, ndaj partitë kanë përgjegjësinë të pastrojnë këto lista. Ky është një test për të gjithë. Ky është një test për të cilin ne kemi folur, të shohim çfarë do të bëjnë partitë për zgjedhjet e qershorit. Është shumë e thjeshtë.
Kastriot Islami:
Jam dakord me atë që ju thatë për të ardhmen por problemi është situata aktuale, ndaj ngrita pyetjen se si mund të miratojmë ligje me këtë mazhorancë.
Monica Macovei:
Mos e përsërit se e dëgjova këtë, shoh që qëllimi juaj nuk është që të bashkëpunoni.
Taulant Balla:
Destinacioni i përbashkët i gjithë vendeve të Ballkanit është BEja. Unë do doja që BE-ja të japë sa më shpejt të jetë e mundur, një dritë jeshile për vendet e Ballkanit Perëndimor.
bos_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn crh_Latn als_Latn als_Latn als_Latn yue_Hant als_Latn ron_Latn als_Latn yue_Hant als_Latn ron_Latn als_Latn yue_Hant als_Latn als_Latn als_Latn yue_Hant als_Latn gla_Latn als_Latn